CELEX: 62008TN0474
Language: hu
Date: 2008-10-31 00:00:00
Title: T-474/08. sz. ügy: 2008. október 31-én benyújtott kereset – Umbach kontra Bizottság

7.2.2009   
            
            
               HU
            
            
               Az Európai Unió Hivatalos Lapja
            
            
               C 32/37
            
         2008. október 31-én benyújtott kereset – Umbach kontra Bizottság
   (T-474/08. sz. ügy)
   (2009/C 32/73)
   Az eljárás nyelve: német
   Felek
   
      Felperes: Dieter C. Umbach (képviselő: M. Stephani ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg az alperes 2008. szeptember 2-i SG.E.3/MV/psi D(2008) 6991 sz. határozatát.
            
         Jogalapok és fontosabb érvek
   A felperes azt a bizottsági határozatot támadja, amely megtagadta a teljes és korlátlan hozzáférést olyan, a TACIS-programmal és a TACIS-szerződéssel kapcsolatos dokumentumokhoz, amely szerződésben a felperes szerződő fél volt. A felperes arra hivatkozik, hogy a kérdéses dokumentumokhoz való hozzáférésnek döntő jelentősége van az ellene a TACIS-szerződés felbontása következtében a kifizetett pénzösszeg visszafizetése iránt indított bizottsági keresettel szembeni védekezése érdekében.
   Keresete alátámasztására a felperes egyrészt közösségi jogi elvek, különösen a gondos igazgatás és a tisztességes eljárás elvének megsértésére hivatkozik, mivel szerinte neki, mint érintettnek teljes mértékben és korlátlanul hozzá kellene férnie olyan iratokhoz, amelyek a védelme és saját igényeinek a Bizottsággal szembeni későbbi érvényesítése érdekében szükségesek.
   A felperes ezen kívül arra hivatkozik, hogy az iratokhoz való teljes és akadálytalan hozzáférés az 1049/2001/EK rendeletből (1) is következik, mivel a Bizottság jogi hibát vétett különösen a részére a rendelet 4. és 9. cikke által biztosított mérlegelési jogkör gyakorlása során.
   
      (1)  Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendelet (HL L 145., 43. o.; magyar nyelvű különkiadás 1. fejezet, 3. kötet, 331. o.).